འཚེ་བ་དང་འཚེ་བ་མེད་པ་ནི་ཀུན་སློང་ཁོ་ནའི་སྒོ་ནས་བཞག་དགོས་པ་ལས་བྱ་སྤྱོད་རང་གི་ངོ་བོའི་ཐོག་ནས་བཤད་དུ་མེད་དེ།སྲོག་གཅོད་པའི་བྱ་བ་གཅིག་མཚུངས་ལ་ཉེས་ཅན་སྲོག་ཐོག་གཏོང་བ་ཁྲིམས་མཐུན་དང་ཉེས་མེད་བསད་པ་ཁྲིམས་འགལ།མཆིལ་ལྷམ་ཞིག་སྟོན་པའི་དབུར་བཞག་པ་དང་བསལ་བ་གཉིས་བྱ་བའི་ངོས་ནས་འགལ་རུང་བསམ་པ་བཟང་པོས་བྱས་པས་གཉིས་ཀ་དགེ་ལས་སུ་འགྱུར་བས་སོ།།བོད་ཀྱི་མེར་བསྲེགས་པ་དག་གིས་གཞན་སུ་ལའང་གནོད་པ་ཅུང་ཟད་ཀྱང་བྱས་མེད་པ་དེ་ནས་ཅི་ཞིག་མཚོན་ཡོད།གཞན་ཡང་མེར་བསྲེགས་ཙམ་གྱིས་འཚེ་བར་འགྱུར་ན་ནང་པ་ཞིག་གིས་ངེས་པར་ངོས་ལེན་བྱེད་དགོས་པའི་རང་གི་སྟོན་པའི་གསུང་འཛངས་བླུན་དང་།པད་དཀར།ཕལ་ཆེན།དཀོན་བརྩེགས་སོགས་ལུང་བརྒྱ་ཕྲག་དང་འགལ་ཡོད།བསྟན་པའི་རྩ་བ་དགེ་འདུན་གྱི་སྡེ་ཡིན་ཀྱང་རྒྱ་གཞུང་གིས་རང་རང་གི་འདོད་མོས་ལ་མི་ལྟ་བར་བཙན་གྱིས་གྲྭ་བཙུན་ལ་གྲངས་ཚད་བཟོ་བ་དེ་དེ་བས་སྟོན་པའི་དགོངས་པ་རྡོག་རོལ་དུ་གཏོང་བ་མ་ཡིན་ནམ།དགོན་པར་དོ་དམ་ཨུ་ཡོན་ལྷན་ཁང་ཟེར་བ་འཛམ་གླིང་ནང་རྒྱ་ནག་མ་གཏོགས་མེད་པ་ཅི་ཡིན་ནམ